b'\n_START_ARTICLE_\nZakon i red: Odjel za \xc5\xbertve (7. sezona)\n_START_SECTION_\nDemoni\n_START_PARAGRAPH_\nSeksualni zlostavlja\xc4\x8d Ray Schenkel (Robert Patrick), optu\xc5\xbeen zbog silovanja osam tinejd\xc5\xbeerica, nakon 21 godinu zatvora izlazi na slobodu. Vani ga do\xc4\x8deka William Dorsey (Robert Walden), sad ve\xc4\x87 umirovljeni policajac koji ga je zatvorio. Ray ulazi u autobus i sjeda pokraj tinejd\xc5\xbeerice. Kasnije popodne detektivi Benson i Stabler doznaju da je nedaleko autobusnog kolodvora silovana djevojka. Dorsey je uvjeren da je Ray po\xc4\x8dinitelj, pa Stabler odlazi na tajni zadatak kako bi dokazao istinitost Dorseyjeve tvrdnje.\n_START_SECTION_\nDizajn\n_START_PARAGRAPH_\nObeshrabrena trudnica April Troost (Estella Warren) odlu\xc4\x8di se ubiti, no detektivka Benson uspije ju urazumiti. April tvrdi da je silovana i da je sama. Mu\xc5\xa1karac koji ju je silovao ujedno je i otac njezina djeteta Barclay Pallister (Julian Sands), uspje\xc5\xa1ni biznismen i obiteljski \xc4\x8dovjek. Detektivi razgovaraju s Barclayjem koji pori\xc4\x8de spolni odnos s April i pristaje na DNK test koji poka\xc5\xbee da ipak jest otac Aprilina djeteta. Barclay je \xc5\xa1okiran, ali optu\xc5\xbeen za silovanje, a tijekom su\xc4\x91enja April izgubi sav kredibilitet kad pristane na nagodbu u zamjenu za pove\xc4\x87u svotu novca. Sutradan detektivi doznaju da je April poginula u automobilskoj nesre\xc4\x87i - navodno samoubojstvo.\n_START_SECTION_\n911\n_START_PARAGRAPH_\nSlu\xc5\xbeba 911 primi histeri\xc4\x8dni poziv od djevojke koja izjavi da je ve\xc4\x87 \xc4\x8detiri dana zato\xc4\x8dena u sobi bez hrane. Policija utvrdi da poziv dolazi iz Harlema pa zapo\xc4\x8dne veliku potragu. Nedugo zatim ispostavi se da signal dolazi iz tunela Lincoln, pa Fin dobiva zadu\xc5\xbeenje da blokira sve izlaze iz tunela i pretra\xc5\xbei svaki kamion koji se ondje na\xc4\x91e. Djevojka \xc5\xbeeli razgovarati samo s detektivkom Benson i o\xc4\x8dito je da je upla\xc5\xa1ena. Ukrala je mobitel od nekog Richarda i ne zna gdje je. Njezina joj je majka platila put u Ameriku gdje je Richard postao njezin novi otac. Kad signal poka\xc5\xbee da se djevojka nalazi u Queensu, policija posumnja da se netko zafrkava s njima.\n_START_SECTION_\nOtkinut\n_START_PARAGRAPH_\nPamela Sawyer (Julia Weldon) polazi skupu privatnu \xc5\xa1kolu na \xc4\x8dijem je posjedu netko pretu\xc4\x8de i gotovo siluje, no Pamela odbija i\xc5\xa1ta re\xc4\x87i. Njezin najbolji prijatelj Luke Breslin (Paul Wesley) zvijezda je bezbojlske mom\xc4\x8dadi, a njegova majica zamrljana je Pamelinom krvlju. Na ispitivanju Luke udari Fina. Stabler ga uspije savladati i u tom trenutku shvati da je rije\xc4\x8d o sinu njegova biv\xc5\xa1eg partnera Petea. Kad ga privede, Luke izjavi da se ni\xc4\x8deg ne sje\xc4\x87a. U me\xc4\x91uvremenu, Stabler razgovara s Peteom. Pamela i dalje \xc5\xa1uti, a njezine roditelje zabrine kad im Stabler savjetuje da ne tu\xc5\xbee Lukea. Na\xc4\x8delnik Cragen shvati \xc5\xa1to Stabler poku\xc5\xa1ava i po\xc5\xa1alje ga na prisilni odmor.\n_START_SECTION_\nNit\n_START_PARAGRAPH_\nU izlogu du\xc4\x87ana s cipelama na\xc4\x91en je nagi mrtvac. \xc5\xbdrtva je homoseksualac Robin Weller, a ubojstvo je pomno razra\xc4\x91eno. Inscenirano je pogubljenje, a iznad trupla pastom za cipele ispisano je Ubojica. Na Robinovoj ruci na\xc4\x91en je pe\xc4\x8dat no\xc4\x87nog kluba u koji zalaze isklju\xc4\x8divo homoseksualci i ovisnici. Detektivi Fin i Benson provjere popis gostiju u klubu na kojem na\xc4\x91u i Finova otu\xc4\x91enog sina Kena Randalla. Kad mrtvozornica otkrije da je Robin bolovao od AIDS-a, kao i njegov de\xc4\x8dko Lydon, tako\xc4\x91er ubijen na na\xc4\x8din kao i Robin, ubojstva sve vi\xc5\xa1e sli\xc4\x8de misiji spa\xc5\xa1avanja svijeta od smrtonosnih prijenosnika AIDS-a.\n_START_SECTION_\nTvrd\n_START_PARAGRAPH_\nU osnovnoj \xc5\xa1koli do\xc4\x91e do pucnjave. Kad se pra\xc5\xa1ina slegne, 10-godi\xc5\xa1nji Jeffrey Whitlock je mrtav, a jo\xc5\xa1 dvoje djece ranjeno. Roditelji su histeri\xc4\x8dni, a uz dje\xc4\x8dju bujnu ma\xc5\xa1tu policija te\xc5\xa1ko dolazi do korisnih informacija. Jedna djevoj\xc4\x8dica odbija oti\xc4\x87i ku\xc4\x87i s majkom, jer je susjed redovito siluje. Zaprijetio joj je da \xc4\x87e ubiti sve njezine prijateljice ako ikomu i\xc5\xa1ta ka\xc5\xbee. U me\xc4\x91uvremenu, policija na\xc4\x91e pu\xc5\xa1ku iz koje je pucano u \xc5\xa1koli i utvrdi da je kupljena u du\xc4\x87anu \xc4\x8dija je vlasnica rasistkinja Star Morrison (Marcia Gay Harden) koja sa svojim sinom Kyleom posjeduje nacisti\xc4\x8dke materijale i odr\xc5\xbeava internetsku stranicu za Revolucionarne arijske ratnike.\n_START_SECTION_\nIme\n_START_PARAGRAPH_\nNa gradili\xc5\xa1tu dje\xc4\x8djeg igrali\xc5\xa1ta na\xc4\x91eni su ostaci dje\xc4\x8daka koji je ubijen hicem u glavu i te\xc5\xa1ko mu je odrediti identitet. Na\xc4\x91ena je i njegova torba za knjige koja policiju odvede u osnovnu \xc5\xa1kolu iz koje su 1978. nestala \xc4\x8detvorica dje\xc4\x8daka koji nikad nisu na\xc4\x91eni. Detektivu Stableru pridru\xc5\xbei se forenzi\xc4\x8darka Millie Vizcarrondo (Paula Graces) koja je ve\xc4\x87 pregledala policijske dosjee. Ispostavi se da ostaci pripadaju Juanu Alvarezu, jednomu od nestale \xc4\x8detvorice dje\xc4\x8daka, a sumnja padne na Roberta Sawyera (Richard Bright), podvornika koji se sprijateljio s dje\xc4\x8dacima i \xc4\x8desto ih pozivao da mu poma\xc5\xbeu u poslu.\n_START_SECTION_\nIzgladnio\n_START_PARAGRAPH_\nSilovane su tri uspje\xc5\xa1ne mlade \xc5\xbeene, a jedino \xc5\xa1to ih me\xc4\x91usobno povezuje je Slu\xc5\xbeba za brze spojeve. Sve tri bile su na spoju s istim mu\xc5\xa1karcem i sve su ga odbile ponovno vidjeti. Njegova odmazda bilo je silovanje. Detektivka Benson odlazi na tajni zadatak i uspijeva dogovoriti spoj s Romeom, tajnovitim mu\xc5\xa1karcem. Ispostavi se da je Romeo kirurg Mike Jergens (Dean Cain) koji prisili svoju djevojku Coru da mu pru\xc5\xbei alibi. Cora je labilna alkoholi\xc4\x8darka i bulimi\xc4\x8darka. Za nju je nastala situacija previ\xc5\xa1e stresna te ona pada u komu iz koje se vi\xc5\xa1e ne\xc4\x87e probuditi. Njezin de\xc4\x8dko, serijski silovatelj, odlu\xc4\x8dit \xc4\x87e koliko \xc4\x87e je lije\xc4\x8dnici dr\xc5\xbeati na \xc5\xbeivotu.\n_START_SECTION_\nUspavanka\n_START_PARAGRAPH_\nTinejd\xc5\xbeerica Lauren Westley (Keri Lynn Pratt) bje\xc5\xbei od ku\xc4\x87e kako bi abortirala, no netko je brutalno napadne. Policija otkriva da Lauren ima stariju sestru koja je trudna otjerana iz ku\xc4\x87e. Ubrzo do\xc4\x91u i do napada\xc4\x8da Waynea Mortensa (John Patrick Amedori), Laurenina de\xc4\x8dka s kojim je dobrovoljno pristala na seks. Njih dvoje do\xc5\xa1li su u New York zbog abortusa, no lije\xc4\x8dnici ga nisu htjeli napraviti u 24. tjednu trudno\xc4\x87e. Wayne je stoga pretukao Lauren ne bi li ubio dijete zbog \xc4\x8dega ga detektivi uhite. Me\xc4\x91utim, ispostavi se da Wayne nije pravi krivac.\n_START_SECTION_\nOluja\n_START_PARAGRAPH_\nTri djevoj\xc4\x8dice, Tasha, Nicki i Lola, igraju se na vrtuljku u Central Parku, a nadgleda ih mu\xc5\xa1karac. Kad vrtuljak stane, djevoj\xc4\x8dice nestanu. Mu\xc5\xa1karac na\xc4\x91e Nicki, no auto pregazi Tashu i Lolu prije nego on stigne do njih. Okupi se svjetina te on i Nicki nestanu. Sporni mu\xc5\xa1karac je Clark Corman (Russell Hornsby) i nije otac djevoj\xc4\x8dica, no one \xc5\xbeive s njim otkako su do\xc5\xa1le iz New Orleansa gdje su u uraganu Katrina izgubile sve. Detektivi vjeruju da je Corman pedofil te da je Nicki u opasnosti. Kad ga privedu, Corman se razboli i iznenada umre \xc4\x8dime zapo\xc4\x8dinje prava potraga za Nicki.\n_START_SECTION_\nStran\n_START_PARAGRAPH_\nDvanaestogodi\xc5\xa1nji Sean Hamill (Daniel Manche) izba\xc4\x8den je iz auta ispred bolnice. Zabijen mu je no\xc5\xbe u le\xc4\x91a i vi\xc5\xa1e nikad ne\xc4\x87e mo\xc4\x87i hodati. Sporni auto pripada ocu Justinu Milleru (Daniel Jenkins), sve\xc4\x87eniku iz privatne katoli\xc4\x8dke \xc5\xa1kole koju polazi Sean. Sean se nedavno potukao s Charliejem Monaghanom (Sasha Neulinger), starijim i ve\xc4\x87im u\xc4\x8denikom kojeg policija odmah osumnji\xc4\x8di. No, Charlie tvrdi da je u vrijeme napada na Seana bio sa svojom mla\xc4\x91om polusestrom Emmom Boyd (Raquel Castro). Fin na\xc4\x91e \xc5\xa1kare kojima je Sean uboden, no otisci na njima ne odgovaraju Charlieju nego Emmi.\n_START_SECTION_\nInficiran\n_START_PARAGRAPH_\nMonica Phelps sva\xc4\x91a se s mu\xc5\xa1karcem, a netko ih gleda iz ormara. Mu\xc5\xa1karac je ubije, a detektivi Benson i Stabler na mjestu zlo\xc4\x8dina nalaze skrivenog 14-godi\xc5\xa1njeg sina Nathana (Malcolm David Kelley). Monicina ubojicu te\xc5\xa1ko je na\xc4\x87i budu\xc4\x87i da je bila prostitutka i ovisnica. Trag vodi do kioska na kojem je radila, a u njezinom ormari\xc4\x87u na\xc4\x91ena je papirnata vre\xc4\x87ica s 15.000 $. Nathan ka\xc5\xbee da su novac dobili u humanitarnoj ku\xc4\x87i koju vode Ted (Gordon Clapp) i Terri Carthage (Nancy Opel). Nedugo zatim ubijena je i Monicina prijateljica Gina koja je nosila narukvicu iste humanitarne ku\xc4\x87e.\n_START_SECTION_\nUdar\n_START_PARAGRAPH_\nOsmogodi\xc5\xa1nju Carly Hunter (Gabrielle Brennan) na putu iz \xc5\xa1kole otme maskirani \xc4\x8dovjek. Roditelji Pamela (Kaitlin Hopkins) i Jake (Tom Verica) izvan sebe su, a Stabler i Cragen sumnjaju da je napada\xc4\x8d pedofil. Nedugo zatim policija na\xc4\x91e auto natopljen Carlynom krvlju. Iako je krv uglavnom iz nosa, potvrdi se da Carly boluje od leukemije \xc5\xa1to njezini roditelji nisu znali. Uskoro se javi i otmi\xc4\x8dar za kojeg se ispostavi da nije pedofil, ve\xc4\x87 netko puno bli\xc5\xbee ku\xc4\x87i.\n_START_SECTION_\nTabu\n_START_PARAGRAPH_\nPas odnekud i\xc5\xa1\xc4\x8deprka izba\xc4\x8denu ljudsku posteljicu, a njegov vlasnik uskoro na\xc4\x91e i novoro\xc4\x91en\xc4\x8de umotano u ru\xc4\x8dnike i ba\xc4\x8deno u kantu za sme\xc4\x87e. Dijete je preba\xc4\x8deno u bolnicu i oporavlja se, a detektivi zapo\xc4\x8dinju potragu za majkom. Ispituju brojne besku\xc4\x87nice, a trag ih odvede u studentski dom gdje upoznaju Ellu Christensen (Schuyler Fisk). Iako Ella tvrdi da nikad nije bila trudna, dokazi upu\xc4\x87uju na suprotno. Za vrijeme ispitivanja Elli pozli te mora u bolnicu gdje je prepozna jedna medicinska sestra. Navodno je Ella prije godinu dana tako\xc4\x91er bila hospitalizirana nakon poro\xc4\x91aja. Tada je, tvrdi, rodila mrtvo dijete.\n_START_SECTION_\nManipuliran\n_START_PARAGRAPH_\nVicky Riggs na\xc4\x91ena je mrtva u svom stanu. Bila je uspje\xc5\xa1na odvjetnica i zaru\xc4\x8dnica arhitekta Alana Winchella (Brian Slaten). No Vicky je vodila dvostruki \xc5\xbeivot. Nastupala je kao striptizeta tri no\xc4\x87i u tjednu \xc5\xa1to nisu znali ni Alan ni Vickyna \xc5\xa1efica Tessa McKellen (Rebecca De Morney), paraplegi\xc4\x8darka nakon automobilske nesre\xc4\x87e. Istraga detektive dovede do Tessina mu\xc5\xbea Linusa McKellena (Chris Potter) koji prizna da je imao vezu s Vicky, ali tvrdi da je nije ubio. U potrazi za novim dokazima detektivi posje\xc4\x87uju Josie Post, Vickynu prijateljicu striptizetu, no i ona je na\xc4\x91ena mrtva.\n_START_SECTION_\nNestao\n_START_PARAGRAPH_\nTri srednjo\xc5\xa1kolca uhi\xc4\x87ena su zbog sumnje da su krivi za nestanak kanadske u\xc4\x8denice na izletu u New York. Ro\xc4\x91aci Jason King (Harry Zittel) i Nick Pratt (Paul David Story) te njihov prijatelj Doug Waverly (Teddy Eck) tulumarili su sa \xc5\xbertvom Jennifer Durning (Barbara King). \xc4\x8cetvorka je oti\xc5\xa1la iz no\xc4\x87nog kluba i u\xc5\xa1la u Nickov auto. Sat vremena poslije Jennifer se vratila u svoj hotel i nazvala prijateljicu Dannu (Katie Bowden) kojoj se potu\xc5\xbeila da su je momci silovali. Istodobno Jennifer je primila jo\xc5\xa1 jedan telefonski poziv iz govornice s ugla ulice, iza\xc5\xa1la iz sobe i vi\xc5\xa1e se nije vratila.\n_START_SECTION_\nKlasa\n_START_PARAGRAPH_\n\xc5\xbdensko truplo na\xc4\x91eno je u kanalizacijskom \xc5\xa1ahtu u uli\xc4\x8dici u kojoj se okupljaju prostitutke. \xc5\xbdrtva je studentica Caroline Pereira koja je primala nov\xc4\x8danu pomo\xc4\x87, a nedavno se domogla velikog novca. Njezina bogata cimerica Gloria Culhane (Trieste Dunn) nosi golemi dijamantni prsten i mrzi Caroline. Caroline je prodavala referate zbog \xc4\x8dega je fakultet proveo istragu pa detektivi pomisle da ju je netko ubio da je u\xc5\xa1utka. Razgovaraju s Adamom Halderom (Will Estes), njezinim dugogodi\xc5\xa1njim prijateljem, koji tvrdi da je Gloria naj\xc4\x8de\xc5\xa1\xc4\x87e kupovala zada\xc4\x87e od Caroline, a i prsten koji nosi pripadao je Caroline.\n_START_SECTION_\nOtrov\n_START_PARAGRAPH_\nDvojica policajaca u ophodnji spaze crnca kako kopa jamu na praznom zemlji\xc5\xa1tu. Uhite ga ne znaju\xc4\x87i da je to Finov sin Ken Randall (Ernest Waddel). Za Fina je to te\xc5\xa1ka situacija koja se samo pogor\xc5\xa1a kad nakon ispitivanja odvede sina biv\xc5\xa1oj \xc5\xbeeni Terry (Lisa Gay Hamilton). Ubojstvo majke i njezina djeteta i dalje nije rije\xc5\xa1eno. Iako je mu\xc5\xbe glavni sumnjivac, detektivi sumnjaju da je i Ken umije\xc5\xa1an. U me\xc4\x91uvremenu, Ken tvrdi da je bio u baru s ro\xc4\x91akom Dariusom (Chris Bridges) i slu\xc4\x8dajno \xc4\x8duo mu\xc5\xa1karca kako govori da je pokopao truplo koje je poslije Ken po\xc5\xa1ao iskopati._NEWLINE_Za vi\xc5\xa1e informacija vidi: "Prevaren"\n_START_SECTION_\nGre\xc5\xa1ka\n_START_PARAGRAPH_\nMu\xc5\xbe, \xc5\xbeena i njihova k\xc4\x87i tinejd\xc5\xbeerica Amy brutalno su ubijeni, a njihovi mla\xc4\x91i sin i k\xc4\x87er su nestali. Amy je silovana, a okrutna priroda zlo\xc4\x8dina sugerira da je ubojica ve\xc4\x87 ka\xc5\xbenjavani nasilnik. Najstariji sin je u zatvoru, no on ne poznaje nikoga tko bi htio nauditi ni njemu ni njegovoj obitelji. Amyna u\xc4\x8diteljica ka\xc5\xbee da je vidjela mu\xc5\xa1karca koji je masturbirao ispred nje pa se odmah napravi fotorobot. Ispostavi se da je zlo\xc4\x8dinac odslu\xc5\xbeio 18 godina zbog silovanja i mu\xc4\x8denja 12-godi\xc5\xa1njeg dje\xc4\x8daka. Slu\xc4\x8daj postane jo\xc5\xa1 okrutniji zbog \xc4\x8dega se detektivi Stabler i Benson posva\xc4\x91aju, a detektivka Benson zatra\xc5\xbei novog partnera.\n_START_SECTION_\nDebeo\n_START_PARAGRAPH_\nJessica De Lay (Tricia Mara) je pretu\xc4\x8dena, silovana, a odsje\xc4\x8den joj je i jedan prst. Stabler upoznaje novog partnera Luciusa Blainea (Anthony Anderson), no dvojica detektiva ne sla\xc5\xbeu se najbolje. Jessicino stanje je te\xc5\xa1ko, no ona ipak pre\xc5\xbeivi. Nakon ispitivanja Stabler zaklju\xc4\x8di da djevojka poznaje svoje napada\xc4\x8de. Mrtvozornica otkrije da je rije\xc4\x8d o pretilim adolescentima, bratu i sestri koja boluje od dijabetesa.\n_START_SECTION_\nMre\xc5\xbea\n_START_PARAGRAPH_\nKada osmogodi\xc5\xa1njak predlo\xc5\xbei seks mu\xc5\xa1kom kolegi iz razreda, Stabler i Fin su pozvani da istra\xc5\xbee slu\xc4\x8daj, a tijekom istrage saznaju da je otac Jakea Winnocka proveo 7 godina u zatvoru zbog zlostavljanja Jakeovog starijeg brata, Teddyja. DNK testovi isklju\xc4\x8de Gregoryja Hensala kao sumnjivca, no upletu Jakeovog brata, za koga detektivi ubrzo saznaju da vodi vlastiti stranicu sa dje\xc4\x8djom pornografijom. Tehni\xc4\x8dar iz TARU-a Ruben Morales se pridru\xc5\xbei Odjelu u njihovoj potrazi za Teddyjem, koji je nastao.'